Diari Oficial de la Generalitat Valenciana


Sumari del DOGV 9431, del 20-09-2022 (2022/8354)

ORDRE 8/2022, de 15 de setembre, de la Conselleria d'Economia Sostenible, Sectors Productius, Comerç i Treball, per la qual s'aproven les bases reguladores dels projectes T'Avalem en desenvolupament del Programa mixt d'Ocupació-Formació Garantia Juvenil.
--------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9431

Data del DOGV
:   20-09-2022

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2022/8354


Data del document
:   15-09-2022

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Ordre

Anàlisi jurídica

 Descriptors 

:   * Conselleria d'Economia Sostenible, Sectors Productius, Comerç i Treball
    * ajuda pública

ORDRE 8/2022, de 15 de setembre, de la Conselleria d'Economia Sostenible, Sectors Productius, Comerç i Treball, per la qual s'aproven les bases reguladores dels projectes T'Avalem en desenvolupament del Programa mixt d'Ocupació-Formació Garantia Juvenil. [2022/8354]  
Preàmbul  
Article 1. Objecte  
Article 2. Entitats beneficiàries  
Article 3. Obligacions de les entitats beneficiàries  
Article 4. Persones destinatàries  
Article 5. Duració i contingut dels projectes  
Article 6. Instrucció i valoració de les sol·licituds  
Article 7. Criteris de valoració  
Article 8. Resolució  
Article 9. Quantia de la subvenció i costos elegibles  
Article 10. Comissió de selecció  
Article 11. Selecció de personal directiu, docent i auxiliar administratiu  
Article 12. Selecció de les persones participants  
Article 13. Inici dels projectes T'Avalem  
Article 14. Control, assistència i supervisió  
Article 15. Avaluació de la qualitat de la docència  
Article 16. Finalització del curs i certificació de la formació  
Article 17. Bestreta, pagament i justificació de la subvenció  
Article 18. Rendiments financers  
Article 19. Causes de minoració i de reintegrament de subvencions  
Article 20. Procediment sancionador  
  
Disposicions addicionals  
Primera. Excepció d'aplicació de l'Ordre als programes finançats pel SEPE  
Segona. Normativa d'aplicació  
Disposició derogatòria única  
Disposicions finals  
Primera. Procediment d'increment i redistribució de crèdits  
Segona. Habilitació competencial  
Tercera. Entrada en vigor  
  
  
Preàmbul  
  
En la Llei 18/2014, de 15 d'octubre, d'aprovació de mesures urgents per al creixement, la competitivitat i l'eficiència, es regula el règim general del Sistema Nacional de Garantia Juvenil a Espanya. Referent a això, en l'article 106.b, estableix que, en compliment de l'objectiu d'ocupabilitat, es desenvoluparan aquelles actuacions o mesures que contribuïsquen a la millora de les aptituds i competències professionals, que podran consistir en actuacions o mesures com la formació amb compromís de contractació, formació especialment en idiomes i en tecnologies de la informació i la comunicació, pràctiques no laborals en empreses, impuls de la formació professional dual, formació per a l'obtenció de certificats de professionalitat, avaluació i acreditació de les competències professionals, desenvolupament d'escoles taller i cases d'oficis i programes mixtos d'ocupació-formació. A més, es podran desenvolupar programes de segona oportunitat, dirigits a les persones joves que van abandonar de manera prematura els estudis, o qualssevol altres de caràcter similar.  
Atés que el col·lectiu juvenil ha sigut un dels més castigats amb la crisi econòmica, la Garantia Juvenil es constitueix en una iniciativa europea que pretén facilitar l'accés al mercat laboral de les persones joves menors de 30 anys. A fi d'instrumentar la Iniciativa d'Ocupació Juvenil i posar en marxa els sistemes de Garantia Juvenil, el nostre país va posar en marxa un Programa Operatiu d'Ocupació Juvenil, cofinançat pel Fons Social Europeu a través d'aquesta iniciativa, i les actuacions de la qual van dirigides a les persones joves que complisquen els requisits per a ser persones beneficiàries d'una acció derivada del Sistema Nacional de Garantia Juvenil.  
La Comunitat Valenciana no va ser aliena a la problemàtica esmentada i el segment de població jove va patir algunes de les conseqüències, com la tardana emancipació o l'inici d'un considerable flux migratori cap a l'estranger vinculat estretament a la desocupació, que van contribuir a definir un quadre particularment crític en relació amb l'ocupació juvenil.  
Davant d'aquesta situació extrema, es va iniciar un pla de xoc a curt termini amb mesures iniciades l'últim trimestre de 2015: es van reforçar els serveis en les oficines d'ocupació i es va formar el personal orientador, es va ampliar la programació dels cursos per a persones desocupades en els centres de formació propis, es van ampliar els tallers d'ocupació, sondejant preferentment joves, es van intensificar l'ajudes a la contractació de joves amb qualificació, etc., entre altres mesures no dirigides expressament a joves. El Pla Integral de Formació i Ocupació per a Joves 9343-3004 CIBCIE JOVES va ser fruit d'una orientació decidida i consensuada, per a abordar aquesta problemàtica estancada des d'una concepció integral i interactiva de les mesures per a l'ocupabilitat.  
L'anàlisi dels resultats reforça les polítiques actives d'ocupació per a joves dutes a terme en el marc del Pla Avalem Joves 2016-2020, com un instrument eficaç i complementari en l'evolució tan favorable de les dades del mercat laboral per a les persones joves menors de 30 anys. Així, es pot concloure que els resultats del Pla ofereixen dades molt favorables en descens de l'atur (tant en valors absoluts com en els referits específicament a dones), descens de la taxa de joves que no treballen ni estan en el sistema educatiu, increment de les contractacions i de la mitjana anual d'afiliacions a la Seguretat Social, entre altres paràmetres. Una millora només truncada en 2020 a conseqüència de la irrupció de la covid-19 en la vida de la ciutadania valenciana.  
  
Per aquesta circumstància, i per tractar-se d'un problema de fons que, malgrat que la millora del període anterior continua sent apressant, és indubtable que la desocupació de la població més jove requereix noves actuacions. Per això, des de LABORA Servei Valencià d'Ocupació i Formació s'ha decidit renovar el Pla Integral de Formació i Ocupació per a Joves de la Generalitat Valenciana, per al període 2021-2024, que pretén garantir que les mesures i projectes, així com els recursos materials i personals convergisquen en cadascuna de les persones joves de la Comunitat Valenciana en funció de les seues necessitats, per a l'obtenció i el manteniment d'una ocupació digna i de qualitat. El Pla Avalem Joves 2021-2024 es planteja com l'estratègia del Consell de la Generalitat Valenciana que pretén dur a terme aquelles actuacions tendents a resoldre o mitigar els problemes de les persones joves relacionats amb l'ocupació com a vehicle per al seu benestar i contribució a la societat.  
Les conseqüències de la pandèmia produïdes pel coronavirus SARS-CoV-2 i els seus efectes sobre l'activitat econòmica han portat la Unió Europea a elaborar un pla de recuperació per a Europa, que pretén reparar els danys econòmics i socials immediats. I el Govern d'Espanya, dins d'aquest Pla de Recuperació, Transformació i Resiliència de l'Economia, ha presentat una guia on s'emmarquen actuacions com la reforma profunda de les polítiques actives d'ocupació, amb la finalitat d'adequar les intervencions a la realitat de les persones que demanen ocupació i a l'entorn empresarial i productiu. Tot això, dins de la nova Estratègia Espanyola d'Activació per a l'Ocupació 2021- 2024, elaborada conjuntament pel SEPE i els SPE autonòmics.  
  
També s'ha treballat per a actuar sobre les persones joves inactives, poc qualificades i més vulnerables, atesa la major dificultat que troben en el seu accés al mercat laboral. Aquestes actuacions tenen com a finalitat crear oportunitats d'ocupació, promoure l'emprenedoria, així com aprofitar les noves opcions que sorgeixen de les transicions digitals i ecològiques. Accions que es pretenen escometre a través del Pla de Garantia Juvenil + 2021-2027, com a continuació del dut a terme durant el període 2014-2020.  
Ja en l'àmbit autonòmic, es va elaborar el Pla d'Acció per a la Transformació del Model Econòmic Valencià 2017-2027. S'hi va incloure, dins de les seues mesures, la modernització del servei públic d'ocupació i altres encaminades al canvi en el model productiu. A aquest pla es va unir, en 2019, el Pla Valencià d'Impuls i Millora de la Formació Professional.  
Per tot això, s'ha considerat que LABORA posseeix els instruments necessaris per a aconseguir que el Pla Avalem Joves 2021-2024 siga l'eina adequada per a garantir que totes les mesures i recursos siguen posats a la disposició de cadascuna de les persones joves de la Comunitat Valenciana, segons les seues necessitats, per a obtindre i mantindre en el temps una ocupació digna i de qualitat, i contribuir al fet que les persones joves aconseguisquen millors nivells i condicions d'ocupació, equiparables a les de la resta de la població i de regions europees del nostre entorn, especialment aquelles persones que es troben en situacions de desorientació i estancament vital.  
  
Dins de l'objectiu 7 del Pla Avalem Joves, els projectes T'Avalem es configuren com a programes mixtos d'ocupació-formació que tenen per objecte cobrir les deficiències estructurals detectades en matèria de qualificació-inserció en la planificació estratègica de LABORA, així com la millora de la qualificació i la inserció professional dels joves que complisquen els requisits recollits en la Llei 18/2014, de 15 d'octubre, d'aprovació de mesures urgents per al creixement, la competitivitat i l'eficiència, per a beneficiar-se d'una acció derivada del Sistema Nacional de Garantia Juvenil mitjançant la realització de projectes de formació en alternança amb l'ocupació, a fi de facilitar una oportunitat laboral simultània a la formació necessària per a adquirir les competències que augmenten la qualificació-inserció de les persones treballadores formades. Els projectes aniran dirigits exclusivament a la participació en obres o serveis d'utilitat pública o interés social la realització dels quals incloga especialitats que disposen dels corresponents certificats de professionalitat. I tot això, conjuminant en un mateix programa tant la formació teòrica necessària per a corregir les deficiències estructurals en la qualificació, com la pràctica que s'adquireix mitjançant la contractació de les persones participants amb ple respecte a les condicions d'ocupació que estableix la normativa vigent en matèria laboral.  
  
L'article 6.5, lletra b, de la Llei 30/2015, de 9 de setembre, per la qual es regula el Sistema de Formació Professional per a l'ocupació en l'àmbit laboral, estableix que en la iniciativa de formació en alternança amb l'ocupació no finançada amb bonificacions, incloent-hi els programes públics d'ocupació i formació, l'activitat formativa es regirà pel que s'estableix en la seua normativa reguladora específica mitjançant subvencions en règim de concurrència oberta a les entitats previstes en aquesta normativa.  
Els fons podran ser cofinançats pel Fons Social Europeu Plus i d'acord amb el que es preveu en l'article 53 del Reglament (UE) 2021/1060, del Parlament Europeu i del Consell, de 24 de juny de 2021, pel qual s'estableixen les disposicions comunes relatives al Fons Europeu de Desenvolupament Regional, al Fons Social Europeu Plus, al Fons de Cohesió, al Fons de Transició Justa i al Fons Europeu Marítim, de Pesca i d'Aqüicultura, així com les normes financeres per a aquests fons i per al Fons d'Asil, Migració i Integració, el Fons de Seguretat Interior i l'Instrument de Suport Financer a la Gestió de Fronteres i la Política de Visats, les convocatòries determinaran les modalitats de les subvencions.  
El Pla Estratègic de Subvencions aprovat per LABORA-Servei Valencià d'Ocupació i Formació 2020-2022, inclou, entre els seus objectius estratègics, millorar la qualificació de les persones, tant desocupades com ocupades, a través d'una formació que els capacite per a l'exercici qualificat de les professions i l'accés a l'ocupació, així com permetre'ls compatibilitzar la formació amb la pràctica professional en el lloc de treball, mitjançant la formació en alternança amb l'ocupació. Una formació que responga a les necessitats, tant presents com futures, de les persones i del teixit productiu de la Comunitat Valenciana, per a incrementar la qualitat formativa. Així mateix, entre els seus objectius operatius estableix la necessitat de millorar la qualificació professional i la inserció professional de les persones amb especials dificultats d'inserció en el món laboral, a través dels programes públics ocupació i formació dirigits a millorar la qualificació professional i la inserció professional de les persones amb especials dificultats d'inserció en el món laboral.  
Amb la vocació de posar en valor els recursos i les capacitats locals en l'àmbit de la promoció de l'ocupació i el desenvolupament local sostenible, en atenció a la seua major proximitat i coneixement de les particularitats socials i laborals del seu àmbit territorial i de la potencialitat que té sumar sinergies entre els agents d'aquest, en data 2 d'agost de 2016 es va publicar en el DOGV l'Ordre 12/2016, de 29 de juliol, de la Conselleria d'Economia Sostenible, Sectors Productius, Comerç i Treball, per la qual s'estableixen les bases reguladores del programa de foment dels acords territorials en matèria d'ocupació i desenvolupament local a la Comunitat Valenciana, d'acord amb aquesta es preveu i s'incentiva la participació en aquest programa dels acords o pactes constituïts a l'empara d'aquesta.  
Les presents bases es dicten fent ús de les competències d'autoorganització de la Generalitat i de les especialitats de procediment administratiu que se'n deriven d'acord amb el que es preveu en l'article 49.1.1a i 3a de l'Estatut d'Autonomia, així com aquelles el desenvolupament de les quals està reservat a les comunitats autònomes d'acord amb la legislació bàsica estatal en matèria de subvencions continguda en la Llei 38/2003, de 17 de novembre, general de subvencions (d'ara en avant, LGS).  
Les ajudes a la formació regulades en aquesta ordre són compatibles amb el mercat comú, d'acord amb l'article 107, apartat 1 del Tractat de Funcionament de la Unió Europea, i queden dispensades de l'obligació de notificació establida en l'article 108, apartat 3, del Tractat i de comunicar d'acord amb el que es preveu en l'article 3.4 del Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, ja que no reuneixen tots els requisits del mencionat article 107.1, perquè no suposen avantatge econòmic per a una empresa ni falsegen la competència, i no afecten els intercanvis comercials entre els estats membres.  
  
Les actuacions, amb caràcter general, atendran i incentivaran la cultura i la conservació del patrimoni, inclosa la conservació de la naturalesa quan siga accessible gratuïtament al públic, així com a infraestructures que no estiguen destinades a ser explotades econòmicament i queden a la disposició de l'ús públic sense contrapartida. En tot cas, les actuacions compliran una finalitat purament social i cultural, i quedaran, en conseqüència, excloses del concepte d'activitat econòmica.  
  
Per tot això, fent ús de les facultats que em confereix la Llei 5/1983, de 30 de desembre, del Consell i el Decret 175/2020, de 30 d'octubre, del Consell, pel qual s'aprova el Reglament orgànic i funcional de la Conselleria d'Economia Sostenible, Sectors Productius, Comerç i Treball, modificat pel Decret 27/2022, d'11 de març, del Consell, de modificació del Decret 105/2019, de 5 de juliol, del Consell, pel qual estableix l'estructura orgànica bàsica de la Presidència i de les conselleries de la Generalitat; del Decret 172/2020, de 30 d'octubre, del Consell, d'aprovació del Reglament orgànic i funcional de la Conselleria de Justícia, Interior i Administració Pública, i del Decret 175/2020, de 30 d'octubre, del Consell, d'aprovació del Reglament orgànic i funcional de la Conselleria d'Economia Sostenible, Sectors Productius, Comerç i Treball, s'aproven les bases reguladores dels projectes T'Avalem en desenvolupament del Programa Mixt d'Ocupació-Formació Garantia Juvenil.  
  
  
ORDENE  
  
Article 1. Objecte  
L'objecte d'aquesta ordre és aprovar les bases reguladores dels Projectes T'Avalem, en l'àmbit de la Comunitat Valenciana. Aquest programa podrà estar cofinançat per la Unió Europea a través del Programa Operatiu del Fons Social Europeu Plus de la Comunitat Valenciana 2021-2027 o qualsevol altre programa finançat amb fons europeus.  
  
El Programa Mixt d'Ocupació-Formació Garantia Juvenil «T'AVALEM» (d'ara en avant, T'AVALEM) té com a objectiu millorar la qualificació i facilitar la inserció laboral de les persones participants mitjançant iniciatives públiques mixtes d'ocupació-formació que responguen a les necessitats del mercat, preferentment en ocupacions relacionades amb la recuperació o promoció del patrimoni artístic, històric, cultural o natural, la rehabilitació d'entorns urbans o naturals, l'eficiència energètica i les energies renovables, així com qualsevol altra obra, servei o activitat d'utilitat pública o d'interés general i social que permeta compatibilitzar l'aprenentatge formal i la pràctica professional en el lloc de treball, i qualssevol altres ocupacions que s'identifiquen com a preferents amb possibilitats d'inserció per les entitats beneficiàries, en els seus respectius àmbits d'actuació.  
  
  
Article 2. Entitats beneficiàries  
1. Podran promoure els projectes T'Avalem i ser entitats beneficiàries de les subvencions regulades mitjançant aquesta ordre:  
Les entitats locals territorials de la Comunitat Valenciana, els seus organismes autònoms i entitats amb competències en matèria de promoció d'ocupació, dependents o assimilades a aquestes, la titularitat de les quals corresponga íntegrament a les entitats locals mencionades.  
Les mancomunitats i altres agrupacions d'entitats locals territorials de la Comunitat Valenciana amb personalitat jurídica pròpia que tinguen explícitament entre els seus principals fins constitutius el foment de l'ocupació, podran ser beneficiàries de les ajudes sempre que la mancomunitat o agrupació presente una única sol·licitud i l'àmbit d'actuació del projecte es desenvolupe almenys en dos municipis de la mancomunitat o agrupació.  
D'acord amb el que es preveu en l'article 11.2 de la LGS, els membres associats de l'entitat beneficiària que es comprometen a efectuar la totalitat o una part de les activitats que fonamenten la concessió de la subvenció en nom i per compte del primer, tindran igualment la consideració de persones beneficiàries.  
- Els acords/pactes territorials per l'ocupació constituïts a l'empara de la corresponent normativa reguladora de la Comunitat Valenciana podran ser beneficiaris de les ajudes sempre que l'acord o pacte presente una única sol·licitud, que podrà ser formulada per una de les entitats locals que l'haja subscrit que haurà de disposar de l'acreditació en les especialitats incloses en el projecte.  
  
L'acord o pacte podrà avalar, per tant, una única sol·licitud el projecte de la qual s'haurà de desenvolupar almenys en dos municipis dels que conformen l'acord o pacte. Per a l'admissió de la sol·licitud el projecte haurà de ser aprovat per totes les entitats locals, els agents socials i econòmics que hagen subscrit l'acord o pacte, i s'haurà d'aportar el document que l'avale, així com els corresponents acords del ple de la corporació i, si escau, els convenis interadministratius en què es regulen expressament els compromisos assumits per al desenvolupament del projecte.  
2. Es prioritzarà l'aprovació d'aquells projectes promoguts per entitats que compten amb un major nombre de persones desocupades en el seu àmbit d'actuació, de manera que el seu desenvolupament no quede compromés per l'eventual dificultat de trobar un nombre suficient de persones destinatàries. A aquest efecte, en cada convocatòria es podran establir requisits mínims de població i desocupació que haja de reunir el terme municipal o àmbit territorial en el qual s'executarà el projecte, ateses les circumstàncies socioeconòmiques de la Comunitat Valenciana.  
Les ocupacions, obres o serveis d'utilitat pública o interés social en què s'incorpore l'alumnat treballador, hauran de correspondre per la seua finalitat o competència a les entitats beneficiàries i executar-se directament per aquestes.  
3. Les entitats beneficiàries hauran de comptar amb la preceptiva acreditació per a impartir cadascuna de les especialitats formatives que sol·liciten, conduents a certificats de professionalitat i incloses en el Catàleg d'Especialitats Formatives, conformement amb el que es preveu en la Llei 30/2015 i el Reial decret 34/2008, de 18 de gener, pel qual es regulen els certificats de professionalitat i els reials decrets reguladors de cada certificat de professionalitat.  
4. Les entitats beneficiàries hauran d'executar les accions formatives per si mateixes. D'acord amb el que es disposa en l'article 27 del Reial decret 694/2017, de 3 de juliol, pel qual es desenvolupa la Llei 30/2015, de 9 de setembre, per la qual es regula el Sistema de Formació Professional per a l'Ocupació en l'àmbit laboral, no podran subcontractar amb terceres parts l'execució de l'activitat formativa que els haja sigut adjudicada. No es considerarà subcontractació, a aquest efecte, la contractació de personal docent per a la impartició de la formació.  
5. No podran obtindre la condició de beneficiària aquelles entitats en què concórrega alguna de les circumstàncies a què es refereix l'article 13, apartats 2 i 3, de la LGS.  
Article 3. Obligacions de les entitats beneficiàries  
A més de les establides en l'article 14 de la LGS i la resta de normativa d'aplicació, i sense perjudici de les obligacions específiques que les administracions competents els imposen, són obligacions de les entitats beneficiàries:  
a) Complir en la impartició de les accions formatives les prescripcions que s'apliquen en virtut de disposició legal o reglamentària, inclosa l'obligació d'impartir la formació en els espais i amb els mitjans formatius acreditats per a tal fi.  
b) Facilitar i corresponsabilitzar-se en el seguiment de la participació de les persones participants, de l'aprenentatge i la seua avaluació, així com en la investigació de metodologies i eines necessàries per a la posada al dia del sistema de Formació Professional per a l'Ocupació en l'àmbit laboral.  
c) Sotmetre's a les actuacions de comprovació, que efectuarà LABORA-Servei Valencià d'Ocupació i Formació o qualssevol altres de comprovació i control financer que puguen realitzar els òrgans de control competents, tant nacionals com comunitaris, i aportar tota la informació que els siga requerida d'acord amb el que es preveu en els articles 45 i 46 de la LGS, com també als controls i auditories de qualitat que establisquen les administracions competents, els resultats de les quals s'incorporaran als registres en què estiguen inscrites.   
  
d) Mantindre les exigències tecnicopedagògiques, d'instal·lacions, equipament i mitjans humans tingudes en compte per a l'acreditació de l'especialitat.  
e) Comprovar que les persones participants disposen dels requisits d'accés, o de les competències clau per a realitzar l'acció formativa en funció dels requeriments d'aquesta.  
f) Mentre aquestes ajudes són susceptibles de cofinançament pel FSE+ o altres programes finançats amb fons europeus, d'acord amb el que s'estableix en l'article 82 del Reglament (UE) 2021/1060, del Parlament Europeu i del Consell, de 24 de juny de 2021, l'entitat haurà de conservar adequadament tots els documents justificatius relatius a les despeses secundades pels fons, durant un termini de cinc anys a partir del 31 de desembre de l'any en què l'autoritat de gestió efectue l'últim pagament a les beneficiàries. Si les subvencions es cofinancen per qualsevol altre programa europeu finançat amb fons europeus, s'haurà d'ajustar, referent a això, a les obligacions que, si escau, establisca el reglament pel qual es regulen aquests.  
g) Portar compte separat de la subvenció concedida, obrint els subcomptes necessaris d'ingressos i despeses per cada acció subvencionada, i assignant en els subcomptes de despeses, si escau, la part corresponent de despeses comunes imputada a l'acció subvencionada. En el cas d'entitats subjectes a comptabilitat pública, aquesta obligació s'adequarà als sistemes de comptabilització corresponents.  
h) Informar les persones participants de la correspondència de l'acció formativa amb un certificat de professionalitat (CP) o una acreditació parcial acumulable (APA).  
i) Garantir la gratuïtat de les accions formatives per a les persones participants en la formació subvencionada.  
j) Acreditar trobar-se al corrent de les seues obligacions tributàries i davant de la Seguretat Social, tant a la data de concessió com a la de pagament.  
k) Acreditar no ser deutora per resolució ferma de procedència de reintegrament, tant a la data de concessió com a la de pagament.  
l) Comunicar a l'òrgan concedent l'obtenció d'altres subvencions, ajudes, ingressos o recursos que financen les activitats subvencionades amb anterioritat a la justificació de l'aplicació dels fons.  
  
m) A l'efecte de difusió pública, atés que aquestes ajudes són susceptibles de cofinançament pel Fons Social Europeu+ o altres programes finançats amb fons europeus, l'entitat beneficiària estarà subjecta a les normes d'informació i publicitat i transparència en l'execució dels fons que estableix el Reglament (UE) 2021/1060, del Parlament Europeu i del Consell, de 24 de juny de 2021, pel qual s'estableixen les disposicions comunes relatives a determinats fons europeus, entre els quals hi ha el Fons Social Europeu Plus. Així mateix s'haurà de comunicar a les persones participants contractades que aquestes accions estan cofinançades pel Fons Social Europeu i en tota la documentació elaborada per l'entitat, relacionada amb l'activitat subvencionada i destinada al públic o les persones participants, haurà de figurar el logo d'aquest fons en els termes i conformement amb les especificacions tècniques contingudes en l'annex IX del Reglament (UE) 2021/1060, pel qual s'estableixen les disposicions comunes relatives a determinats fons europeus, entre els quals hi ha el Fons Social Europeu Plus. Si les subvencions es cofinancen per qualsevol altre programa finançat amb fons europeus, s'haurà d'ajustar, referent a això, a les obligacions que, si escau, establisca el reglament pel qual es regulen aquests.  
  
n) Obtindre de les persones participants de l'actuació les dades necessàries per al compliment de les obligacions derivades dels articles 16.1 i 42.1 i 2 del Reglament (UE) 2021/1060, pel qual s'estableixen les disposicions comunes relatives a determinats fons europeus, entre els quals hi ha el Fons Social Europeu Plus, i article 17 i annex I del Reglament (UE) 2021/1057, pel qual s'estableix el Fons Social Europeu Plus (FSE+), tots dos del Parlament Europeu i del Consell, de 24 de juny de 2021. Si les subvencions es cofinancen per qualsevol altre programa europeu finançat amb fons europeus, s'haurà d'ajustar, referent a això, a les obligacions que, si escau, establisca el reglament pel qual es regulen aquests.  
o) Aportar el número de registre del centre i de l'especialitat que té acreditats en el termini que s'establisca en la convocatòria corresponent, o si no n'hi ha, abans de la finalització del termini de presentació de sol·licituds establit en aquesta.  
p) L'entitat beneficiària, com a requisit previ al cobrament, haurà de presentar l'acreditació d'estar al corrent en el compliment de l'obligació de rendició de comptes anuals davant de la Sindicatura de Comptes, de conformitat amb el que es disposa en l'article 199.4 de la Llei 8/2010, de 23 de juny, de la Generalitat, de règim local de la Comunitat Valenciana.  
q) Aportar la informació i documentació que es requerisca durant la fase d'instrucció del procediment, execució de la formació i justificació de la subvenció, així com tindre a la disposició dels òrgans de control competents els documents acreditatius de l'assistència de l'alumnat i els controls de l'avaluació del seu aprenentatge.  
r) Executar els projectes respectant les normes aplicables, en particular les relatives a contractació pública, protecció de dades de caràcter personal, seguretat i salut laboral, protecció del medi ambient i igualtat d'oportunitats entre homes i dones i conciliació de la vida laboral i familiar.  
s) Remetre a l'òrgan competent una comunicació d'inici del projecte, qualsevol modificació posterior, i la comunicació de la seua finalització, conformement amb el contingut, terminis i procediments que a aquest efecte s'establisquen en les convocatòries. Especialment, i sense perjudici del que s'estableix en l'article 14.2 d'aquesta ordre, a l'efecte de justificació de la despesa, haurà de comunicar-se qualsevol canvi sobrevingut en el calendari facilitat per l'entitat beneficiària en presentar la sol·licitud que puga alterar la proporció i/o distribució del temps dedicat a la formació per a l'ocupació i al treball durant l'execució del projecte.  
t) Elaborar els plans formatius individuals on s'especifique el contingut de la formació, el calendari i les activitats i els requisits de tutoria per al compliment dels seus objectius. Aquests plans s'inclouran en el contracte de l'alumnat-treballador.  
u) Les entitats beneficiàries hauran de complir les obligacions que, en matèria de transparència, establisca la normativa estatal i autonòmica vigent en cada moment a les persones beneficiàries de subvencions.  
  
  
Article 4. Persones destinatàries  
Les persones destinatàries d'aquest programa seran joves majors de 16 anys i menors de 30 i compliran els següents requisits mínims per a poder ser seleccionats com a alumnat dels projectes T'Avalem:  
  
a) Estar inscrites i figurar com a beneficiàries actives en el fitxer del Sistema Nacional de Garantia Juvenil, que constitueix el sistema oficial d'informació i seguiment sobre la implementació de la Garantia Juvenil a Espanya, i com a tal, la llista única de demanda i el suport per a la inscripció de les persones interessades en les accions executades en el context de la Garantia Juvenil.  
b) Els recollits en la Llei 18/2014, de 15 d'octubre, d'aprovació de mesures urgents per al creixement, la competitivitat i l'eficiència, per a beneficiar-se d'una acció derivada del Sistema Nacional de Garantia Juvenil.  
c) Els establits en la normativa d'aplicació per a formalitzar un contracte per a la formació i l'aprenentatge.  
d) Els previstos en l'article 20 del Reial decret 34/2008, de 18 de gener, pel qual es regulen els certificats de professionalitat (d'ara en avant, RD 34/2008), per a l'accés a la formació.  
  
Article 5. Duració i contingut dels projectes  
1. Les convocatòries fixaran la duració dels projectes T'Avalem que es desenvoluparan en un període d'entre sis i dotze mesos de formació en alternança amb el treball, que estarà dirigida a l'aprenentatge, la qualificació i adquisició d'experiència professional, als efectes de la qual es dedicarà a formació teòrica un mínim del 35 %. Els projectes hauran de desenvolupar exclusivament especialitats dirigides a l'obtenció dels certificats de professionalitat complets, per a la qual cosa hauran de complir tots els requisits establits en el Reial decret 34/2008 i l'Ordre ESS/1897/2013, de 10 d'octubre, que el desplega.  
2. Els projectes T'Avalem estaran dirigits al desenvolupament d'accions de formació en alternança amb l'ocupació distribuïdes en un, dos o tres grups de 10 participants cadascun. Cada participant només podrà formar part d'un grup dels continguts en el projecte.  
Les convocatòries podran establir que els projectes s'adeqüen a alguna de les següents possibilitats o bé a una combinació d'ambdues:  
  
a) Un itinerari formatiu amb la impartició consecutiva d'un certificat de professionalitat d'un nivell i un altre del següent nivell de la mateixa família i àrea professional. En aquest cas, l'alumnat que no supere el certificat de professionalitat de nivell inferior podrà ser substituït per nou alumnat que complisca els requisits d'accés al certificat de nivell superior, durant els primers 5 dies lectius d'impartició d'aquest.  
  
b) Un sol certificat de professionalitat de nivell 2 o 3.  
3. Les entitats sol·licitants hauran de respectar els següents límits en relació amb el nombre d'alumnat:  
a) El nombre d'alumnat treballador per projecte serà mínim de 10 i màxim de 30.  
L'alumnat només podrà cursar un itinerari dels continguts en el projecte.  
b) Les convocatòries podran establir límits quant al nombre màxim d'alumnat a concedir en un mateix àmbit municipal, incloent-hi les seues entitats vinculades o dependents, per al conjunt de tots els projectes presentats.  
4. Des de l'inici del projecte T'Avalem les persones participants seran contractades per les entitats beneficiàries utilitzant exclusivament el contracte per a la formació en alternança regulat en l'article 11.2 del text refós de la Llei de l'Estatut dels Treballadors. La duració dels contractes de treball subscrits amb les persones participants no podrà excedir la data de finalització del projecte.  
5. Les persones participants rebran formació professional per a l'ocupació adequada a l'ocupació a exercir, segons el projecte de pla formatiu que s'adjuntarà a la sol·licitud. Els continguts a impartir en les diverses especialitats correspondran als dels certificats de professionalitat en alta, en la llista de la web de LABORA-Servei Valencià d'Ocupació i Formació, la qual cosa implicarà el compliment de tots els requisits establits en el Reial decret 34/2008, l'Ordre ESS/1897/2013, i resta de normativa d'aplicació.  
6. En els projectes s'impartirà formació complementària de caràcter modular, amb els continguts que, si escau, es determine en la corresponent convocatòria i la duració que s'indique. En tot cas, s'inclourà formació complementària sobre les següents matèries: alfabetització digital, sensibilització ambiental, sensibilització en igualtat de gènere, prevenció de riscos laborals i inserció laboral.  
  
7. Per a l'alumnat que no haja obtingut el títol de graduat en Educació Secundària Obligatòria o equivalent, es podran organitzar:  
· Programes específics amb la finalitat de completar la seua formació, amb l'objectiu de preparar l'alumnat per a la prova d'obtenció del títol de graduat en ESO i d'accés a cicles formatius de grau mitjà, convocades per la conselleria competent en matèria d'educació, i proporcionar-los una formació bàsica i professional que els permeta incorporar-se a la vida activa o prosseguir els estudis en els diferents ensenyaments regulats en les normes educatives vigents, així com presentar-se a les proves que siguen autoritzades per LABORA-Servei Valencià d'Ocupació i Formació i que els capaciten per a accedir en el futur als certificats de professionalitat de nivell 2. Aquest alumnat només podrà participar en itineraris amb impartició d'un certificat de nivell 1 o, en el cas que la resolució de convocatòria establisca itineraris en els quals s'impartisca de manera consecutiva, un certificat de professionalitat de nivell 1 i 2 de la mateixa família professional.  
· Accions formatives corresponents a algun dels programes següents:  
- FCOV30: comunicació en valencià N-2  
- FCOV22: comunicació en llengua castellana - N2  
- FCOV05: comunicació en llengües estrangeres anglés - N2 (només per a l'accés a un certificat de professionalitat amb idiomes)  
- FCOV23: competència matemàtica - N2  
La superació de tots aquests els permetrà accedir als certificats de professionalitat de nivell 2.  
8. Així mateix, per a l'alumnat que no haja obtingut el títol de Batxillerat o equivalent i estiga en possessió del títol de graduat en ESO o equivalent, es podran organitzar:  
· Programes específics amb l'objectiu de preparar l'alumnat per a la prova d'obtenció del títol de Batxillerat i d'accés a cicles formatius de grau superior, convocada per la conselleria competent en matèria d'educació, sense perjudici de les convalidacions que siguen procedents, si escau, i proporcionar-los una formació bàsica i professional que els permeta incorporar-se a la vida activa o prosseguir els estudis en els diferents ensenyaments regulats en les normes educatives vigents. Aquest alumnat participarà preferentment en itineraris formatius on s'impartisca un certificat de professionalitat de nivell 2.  
· Accions formatives corresponents a algun dels programes següents:  
- FCOV31: comunicació en valencià N-3  
- FCOV02: competència en llengua castellana - N3  
- FCOV06: comunicació en llengües estrangeres anglés - N3 (només per a l'accés a un certificat de professionalitat amb idiomes)  
- FCOV12: competència matemàtica - N3  
La superació de tots aquests els permetrà accedir als certificats de professionalitat de nivell 3.  
9. El contingut de la formació a què es refereixen els apartats 6, 7 i 8 d'aquest article s'inclourà dins del pla formatiu que s'adjuntarà a la sol·licitud, que haurà de permetre aconseguir els objectius adequats al corresponent programa formatiu de l'especialitat.  
10. A l'efecte de compliment del percentatge mínim de formació per a l'ocupació del 35 %, per a cadascun dels certificats de professionalitat sol·licitats, es computarà el període de formació de cadascun, excloent-hi el mòdul de Pràctiques Professionals No Laborals (PPNL) i també s'inclouran els períodes de formació esmentats en els apartats 6, 7, i 8 d'aquest article inclosos en cadascun d'aquests, la duració dels quals haurà de ser igual o superior al percentatge esmentat. Els projectes que no s'adeqüen al que es preveu en aquest paràgraf seran inadmesos per incompliment del requisit esmentat.  
11. Les persones participants rebran durant tot el procés formatiu orientació, assessorament i informació laboral i professional, així com formació empresarial, per part de les entitats beneficiàries d'acord amb el que es preveu en el projecte presentat.  
12. Transcorregut el termini de duració previst en la resolució de concessió, el projecte T'Avalem es considerarà finalitzat.  
13. Una vegada finalitzats els projectes, les entitats beneficiàries hauran de prestar assistència tècnica durant almenys sis mesos a les persones participants que ho sol·liciten, tant per a la recerca d'ocupació per compte d'altri com per a l'establiment per compte propi, de manera individual o en projectes d'economia social. A aquests efectes podran utilitzar els serveis propis de LABORA-Servei Valencià d'Ocupació i Formació, així com els de les entitats col·laboradores de LABORA-Servei Valencià d'Ocupació i Formació en matèria d'orientació.  
  
  
Article 6. Instrucció i valoració de les sol·licituds  
1. El procediment de concessió de les ajudes es tramitarà en règim de concurrència competitiva, dins dels crèdits anuals destinats a aquestes i s'iniciarà d'ofici per mitjà de convocatòria publicada en la base de dades nacional de subvencions, d'acord amb el procediment establit en l'article 20.8 de la LGS i amb el contingut necessari que exigeix l'article 23.  
2. El finançament de les subvencions serà a càrrec d'aquelles aplicacions pressupostàries que es determinen en cada convocatòria.  
  
3. Cada convocatòria establirà el termini en què es presentaran les sol·licituds. La presentació de la sol·licitud implicarà el coneixement i acceptació incondicional de les presents bases reguladores.  
4. Amb caràcter general, i d'acord amb el que es preveu en l'article 14.2 de la Llei 39/2015, del procediment administratiu comú de les administracions públiques, a l'efecte de presentació de les sol·licituds o de qualsevol documentació relacionada amb els tràmits de la subvenció, les entitats interessades, en tot cas, estaran obligades a relacionar-se amb l'Administració a través de mitjans electrònics.  
5. Les sol·licituds es presentaran per mitjans electrònics en model normalitzat, que estarà disponible en el portal de LABORA-Servei Valencià d'Ocupació i Formació, juntament amb la documentació acreditativa dels requisits per a obtindre la subvenció i específica que es determine en les convocatòries corresponents.  
Per a la presentació de les sol·licituds, s'accedirà a la Seu Electrònica de la Generalitat o a la web de LABORA a través de l'enllaç a sol·licitud telemàtica. Per a la presentació de la sol·licitud podrà utilitzar-se qualsevol dels mecanismes d'identificació i signatura admesos per la seu electrònica de la Generalitat Valenciana.  
Conformement amb el que disposa l'article 68.4 la Llei 39/2015, del procediment administratiu comú de les administracions públiques, si les entitats interessades presenten la sol·licitud presencialment, es requerirà perquè l'esmene per mitjà de la seua presentació electrònica. A aquest efecte, es considerarà com a data de presentació de la sol·licitud aquella en què va ser realitzada l'esmena.  
6. La instrucció del procediment correspondrà a les direccions territorials competents en matèria de formació per a l'ocupació, que podran demanar de les entitats sol·licitants l'aportació addicional de tota la documentació es necessite per a acreditar l'exacte compliment de les condicions exigides en aquesta ordre i assegurar que es disposa de les dades necessàries per a la comprovació de la viabilitat tècnica i econòmica dels projectes i la correcta valoració dels projectes.  
  
En el cas que la sol·licitud no complisca els requisits exigits o la documentació aportada continga errors o fora insuficient d'acord amb el que disposa l'article anterior, l'òrgan instructor requerirà a l'entitat promotora sol·licitant perquè, en el termini de deu dies hàbils, esmene la falta o aporte els documents preceptius, amb indicació que, si no ho fa, es considerarà que desisteix de la seua petició.  
  
7. Finalitzada aquesta primera fase d'instrucció, la direcció territorial emetrà un informe amb la relació de projectes que hagen acreditat la seua viabilitat tècnica i econòmica, així com el compliment de la resta de les condicions exigides per a ser objecte de subvenció, inclosa la comprovació de la seua acreditació, amb indicació, d'acord amb les instruccions que a aquest efecte puga establir la Direcció General d'Ocupació i Formació, d'aquelles dades que, havent de comprovar-se en la fase d'instrucció, siguen necessàries per a l'adequada valoració dels projectes. Així mateix, la direcció territorial inclourà en l'informe la relació de les sol·licituds inadmeses o excloses amb indicació de les causes concretes de l'exclusió.  
8. Els projectes que superen aquesta primera d'instrucció es valoraran per una comissió de valoració que analitzarà totes les sol·licituds que complisquen les condicions previstes, sobre la documentació presentada en termini, i es resoldrà per ordre de major a menor puntuació. Els projectes en què alguna de les especialitats no complisca els requisits establits, podran valorar-se parcialment, a proposta de l'òrgan instructor, sempre que el projecte mantinga la seua coherència i continue sent viable tècnicament.  
9. Composició i funcionament de la comissió de valoració:  
· Presidirà la comissió la persona titular de la subdirecció general competent en matèria de formació professional per a l'ocupació, que tindrà vot de qualitat a l'efecte de dirimir els empats que puguen produir-se en l'adopció d'acords. Serà suplent o substituta en la presidència la persona titular del Servei de Gestió de Programes de Formació per a l'Ocupació.  
· Les persones titulars de les direccions territorials competents en matèria de formació professional per a l'ocupació, o els titulars dels òrgans en qui deleguen. Seran suplents o substitutes d'aquestes, les persones titulars dels serveis territorials en matèria de formació professional per a l'ocupació.  
· Exercirà les funcions de secretària de la comissió, amb veu, però sense vot, una persona funcionària de la subdirecció general competent en matèria de formació professional per a l'ocupació, designada per la presidència de la comissió.  
· El seu funcionament es regirà pel règim previst per als òrgans col·legiats en la legislació vigent en matèria de règim jurídic aplicable a les administracions públiques. La comissió de valoració podrà demanar l'assistència de personal tècnic o expert que assessore en les matèries objecte d'anàlisi.  
· En la composició de la comissió de valoració, es procurarà l'adequació als principis de composició i presència equilibrada entre dones i homes establits per la Llei orgànica 3/2007, de 22 de març, per a la igualtat efectiva de dones i homes.  
10. Una vegada realitzades les valoracions s'emetrà una llista provisional de valoració, on quedarà reflectida la puntuació obtinguda en cada ítem de valoració i la puntuació total provisional de cadascuna de les sol·licituds que compleixen tots els requisits necessaris per a ser beneficiàries d'aquestes subvencions. Aquesta llista es publicarà en la pàgina web de LABORA-Servei Valencià d'Ocupació i Formació, a fi que les entitats puguen realitzar les al·legacions corresponents en el termini de 10 dies. Una vegada ateses aquestes al·legacions, la comissió de valoració emetrà les corresponents actes motivades en les quals es concrete el resultat definitiu de la valoració amb indicació dels factors o criteris tinguts en compte en la valoració i la seua aplicació concreta en els seus corresponents annexos. Les llistes de valoració annexes a aquestes actes seran publicades en la pàgina web de LABORA-Servei Valencià d'Ocupació i Formació, i inclouran les puntuacions obtingudes en cada ítem de valoració i la puntuació final obtingudes per les sol·licituds que compleixen tots els requisits necessaris per a ser entitat beneficiària de les subvencions incloses en la corresponent convocatòria, sense que s'hi puguen admetre al·legacions.  
11. A la vista de l'expedient i de l'informe de valoració, la direcció territorial corresponent formularà la proposta de resolució.  
12. En el cas que queden sol·licituds presentades a l'empara de la convocatòria corresponent, valorades positivament d'acord amb el procediment establit, i que no puguen ser ateses per falta de disponibilitat pressupostària, aquestes es constituiran en llista de reserva degudament ordenada, i podran ser resoltes favorablement en la mesura en què es dispose de crèdit en la línia pressupostària corresponent a conseqüència de major dotació pressupostària o renúncies a subvencions concedides, d'acord amb el que es preveu en els articles d'aquesta ordre. En cap cas es tornarà a concedir a la mateixa entitat quan aquesta haja renunciat a una subvenció d'aquest programa en la mateixa convocatòria.  
  
  
Article 7. Criteris de valoració  
Els criteris de valoració per a l'atorgament de la subvenció prendran en consideració, en tot cas, les condicions que l'entitat reunisca a la data de finalització del termini de presentació de sol·licituds, i que hauran de mantindre's com a mínim durant tot el període d'execució.  
  
A) Desenvolupament de projectes anteriors  
Criteri 1. Valoració enquestes d'execució  
Baremació de l'Enquesta de Formació d'Oferta (EFO) i de l'Enquesta de Formació d'Oferta Personal Tècnic (EFOTEC).  
Es puntuarà les entitats fins a un màxim de 7,5 punts, pel resultat obtingut en les enquestes EFO i fins a un màxim de 7,5 punts pel resultat obtingut en les enquestes EFOTEC, en funció de la mitjana aritmètica resultant de les dades disponibles per als programes mixtos d'ocupació formació, desenvolupats per l'entitat en la programació del segon i tercer exercici anteriors a la convocatòria de què es tracte.  
  
Puntuació EFO x 1,875. En el cas que l'entitat no haja realitzat durant els esmentats exercicis cap acció formativa o no es dispose de les dades EFO, se li atorgarà una puntuació equivalent a la mitjana aritmètica obtinguda per les entitats en el segon exercici anterior a la convocatòria de què es tracte.  
Puntuació EFOTEC x 1,875. En el cas que l'entitat no haja realitzat durant els esmentats exercicis cap acció formativa o no es dispose de les dades EFOTEC, se li atorgarà una puntuació equivalent a la mitjana aritmètica obtinguda per les entitats en el segon exercici anterior a la convocatòria de què es tracte.  
La puntuació absoluta d'aquest criteri serà la suma de les puntuacions obtingudes en les enquestes EFO i EFOTEC.  
L'obtenció d'una puntuació absoluta inferior a 7,5 punts en aquest apartat determinarà la denegació de l'acció formativa sol·licitada.  
  
  
B) Desocupació registrada en l'àmbit territorial del projecte  
  
Criteri 2. Desocupació registrada en l'àmbit territorial del projecte  
  
Es valorarà, segons la següent escala, la diferència percentual entre la taxa d'atur de la comarca en què es desenvolupe el projecte respecte de la mitjana de la Comunitat Valenciana. S'utilitzaran les dades relatives a l'últim trimestre publicades en el portal estadístic de la Generalitat, a data de finalització del termini de presentació de sol·licituds que establisquen les corresponents resolucions de convocatòria «Indicadors del mercat de treball en l'àmbit subprovincial».  
  
DIFERÈNCIA PERCENTUAL (%COMARCA ? %CV) PUNTS  
4 % o major 10  
de 3 % a 3,99 % 9  
de 2 % a 2,99 % 8  
d'1 % a 1,99 % 7  
de 0,01 % a 0,99 % 6  
de 0 % a -0,99 % 5  
de -1 % a -1,99 % 4  
de -2 % a -2,99 % 3  
de -3 % a -3,99 % 2  
de -4 % a -4,99 % 1  
- 5 % o menor 0  
  
  
  
C) Perspectives d'ocupació del col·lectiu participant.  
Criteri 3. Valoració de les especialitats formatives segons el grau de prioritat de l'Àrea Professional, ateses les necessitats detectades en matèria de qualificació-inserció: entre 0 i 10 punts.  
La valoració s'efectuarà atenent les àrees professionals que en cada convocatòria es determinen com a prioritàries i segons el grau de prioritat establit, d'acord amb l'escala següent:  
  
ÍNDEX PRIORITAT PUNTS  
Prioritat molt alta 10  
Prioritat alta 7,5  
Prioritat mitjana 5  
Sense prioritat 0  
  
  
La puntuació serà proporcional al nombre de participants per especialitats.  
  
  
D) Itineraris formatius.  
  
Criteri 4. Itineraris formatius  
Es valorarà que el pla formatiu incloga la realització d'itineraris formatius per a la impartició consecutiva de dos certificats de professionalitat de la mateixa família i àrea professional i diferent nivell de qualificació, d'acord amb l'escala següent:  
  
  
Tipus ITINERARI FORMATIU PUNTS  
1 Dos certificats professionalitat (nivell 1 + nivell 2) 30  
2 Dos certificats professionalitat (nivell 2 + nivell 3) 20  
3 Un certificat de professionalitat de nivell 2 10  
4 Un certificat de professionalitat de nivell 3 5  
  
  
La puntuació anterior serà proporcional al nombre de participants en cada tipus d'itinerari formatiu.  
  
  
E) Àmbit territorial  
Criteri 5. Àmbit territorial i acords/pactes  
Es puntuaran amb 10 punts els projectes l'àmbit d'actuació dels quals es desenvolupe en diversos municipis i almenys 2 d'aquests siguen municipis inclosos en el sistema rural, segons l'estratègia territorial de la Comunitat Valenciana.  
Així mateix, es puntuaran amb 10 punts els projectes l'àmbit d'actuació dels quals se circumscriga a un sol municipi, sempre que aquest estiga inclòs en aquest sistema.  
D'altra banda, es puntuaran amb 10 punts els projectes presentats per acords/pactes territorials constituïts a l'empara del que s'estableix en l'article 2.1, apartats a i b, de l'ordre 12/2016, de 29 juliol, de la Conselleria d'Economia Sostenible, Sectors Productius, Comerç i Treball, per la qual s'estableixen les bases reguladores del programa de foment dels acords territorials en matèria d'ocupació i desenvolupament local en la Comunitat Valenciana.  
La puntuació dels apartats anteriors tindrà caràcter acumulatiu fins a un màxim de 20 punts.  
  
F) Normes de qualitat  
Criteri 6. Certificats de qualitat i de seguretat  
Es valoraran en aquest apartat els certificats que acrediten la gestió de la qualitat en el desenvolupament de la formació i el tractament de dades, amb la puntuació següent:  
- Per estar en possessió d'un certificat de qualitat en vigor, WED6509 o EFQM (Certificat d'Excel·lència Europea 200 + o superior), l'abast del qual incloga l'activitat en matèria de formació professional per a l'ocupació: 4 punts.  
- Per estar en possessió de certificat en vigor SGSI de seguretat de la informació (ISO 27499): 1 punts.  
Els punts assignats per cadascun dels apartats anteriors seran acumulatius fins al màxim de 5 punts.  
  
G) Aplicació de mesures de responsabilitat social  
Criteri 7. Inclusió social  
Es valorarà amb un màxim de 10 punts un percentatge igual o superior al 20 % de persones amb diversitat funcional (1), persones afectades amb trastorn mental greu, persones en situació o risc d'exclusió social (2), persones provinents del sistema de protecció o d'atenció socioeducativa (3) i dones víctimes de violència de gènere, incloses en les plantilles de les entitats sol·licitants, els percentatges inferiors al 20 % es valoraran proporcionalment d'acord amb la fórmula següent:  
  
  
Nombre de persones actualment en la plantilla de l'entitat, pertanyents als col·lectius esmentats, que hagen estat incloses en aquesta, durant un període igual o superior a 9 mesos durant l'exercici anterior.  
 x 50  
Nombre de persones actualment en la plantilla de l'entitat, que hagen estat incloses en aquesta, durant un període igual o superior a 9 mesos durant l'exercici anterior.   
  
  
(1) Persones amb diversitat funcional, psíquica o sensorial.  
(2) Immigrants, minories ètniques. Accions positives que garantisquen i promoguen la igualtat efectiva entre dones i homes.  
(3) Persones que es troben, o s'hagen trobat, en situació de guarda o tutela per la Generalitat, que provinguen d'institucions de protecció de la infància i de l'adolescència, que provinguen del sistema d'atenció socioeducativa de persones menors d'edat en conflicte amb la llei o que participen en els programes de preparació per a la vida independent regulats en l'article 122 de la Llei 26/2018, de 21 de desembre, de la Generalitat, de drets i garanties de la infància i adolescència..  
  
  
Criteri 8. Igualtat entre dones i homes  
En aquest apartat es valoraran les accions positives que garantisquen i promoguen la igualtat de dones i homes fins a un màxim de 10 punts, d'acord amb el que es disposa a continuació. En cas contrari, es puntuarà amb 0 punts:  
L'entitat acredita disposar d'un pla d'igualtat, visat per l'òrgan competent, en els termes previstos en l'article 45 i següents de la Llei orgànica 3/2007, de 22 de març, per a la igualtat efectiva de dones i homes. (10 punts).  
Les entitats, a l'efecte de valoració d'aquest criteri, hauran de presentar en el termini presentació de sol·licituds que assenyale la convocatòria acreditació documental que l'entitat sol·licitant disposa d'un pla d'igualtat aprovat, visat per l'òrgan competent, en els termes següents:  
  
Per a les entitats subjectes al règim de funció pública en matèria de personal, es considerarà que compleixen aquest tràmit prèvia aportació del pla.  
Si l'entitat disposa d'un pla la vigència del qual ha finalitzat, bastarà amb la presentació de la resolució de visat del pla d'igualtat expirat i la sol·licitud de tramitació d'un nou pla, davant de l'organisme competent en igualtat de gènere. Entre l'expiració del pla anterior i la sol·licitud del nou no pot haver transcorregut més de sis mesos.  
  
Criteri 9: Homogeneïtat de les despeses de personal dels tallers d'ocupació  
Es valora l'adhesió de les entitats locals al segon Acord marc de la Federació Valenciana de Municipis i Províncies amb les Organitzacions Sindicals, aplicant les condicions laborals incloses en aquest al personal contractat temporalment per a l'execució dels projectes. S'atorgarà 5 punts en cas d'adhesió a l'Acord marc i aplicació d'aquest, i 10 punts en cas d'aplicació de conveni col·lectiu que millore les condicions laborals recollides en l'Acord marc.  
  
En el cas que el projecte estiga promogut per diversos ajuntaments, s'atorgarà la puntuació en funció del percentatge d'ajuntaments adherits a l'Acord, sempre que com a mínim l'entitat beneficiària hi estiga adherida i l'aplique.  
Les entitats, a l'efecte de valoració d'aquest criteri, hauran de presentar en el termini presentació de sol·licituds que assenyale la convocatòria:  
Certificat del secretari/ària de l'entitat local en el qual es faça constar, respecte de les condicions laborals del personal contractat temporalment per a l'execució dels projectes, l'aplicació del segon Acord marc de la Federació Valenciana de Municipis i Províncies amb les Organitzacions Sindicals per adhesió o aplicació d'aquest o, si escau, que el conveni col·lectiu aplicable millora les condicions de l'Acord marc.  
  
  
Valoració final del procés d'avaluació.  
Les sol·licituds obtindran una valoració final d'acord amb el següent quadre resum:  
  
Criteris de valoració Puntuació màxima  
Criteri 1. EFO i EFOTEC 15  
Criteri 2. Desocupació 10  
Criteri 3. Grau de prioritat 10  
Criteri 4. Itineraris formatius 30  
Criteri 5. Àmbit territorial i acords/pactes 20  
Criteri 6. Certificats de qualitat i de seguretat 5  
Criteri 7. Inclusió social 10  
Criteri 8. Igualtat entre dones i homes 10  
Criteri 9. Homogeneïtat de les despeses de personal 10  
Valoració total màxima 120  
  
  
El valor absolut de la puntuació final determinarà l'ordre de prioritat d'aprovació de les accions.  
En cas d'empat entre dos o més projectes, es resoldrà a favor del projecte que haja obtingut major puntuació en els criteris 7, 8, 5, 1, 2, 3, 4 i 6, per aquest ordre, i si així i tot persisteix l'empat s'atendrà el número d'ordre de l'expedient.  
  
Article 8. Resolució  
1. Vista la proposta de l'òrgan instructor, la persona titular de la direcció general competent en matèria de formació professional per a l'ocupació dictarà la resolució procedent per delegació de la persona titular de la Direcció General de LABORA-Servei Valencià d'Ocupació i Formació.  
2. El termini per a resoldre i notificar les sol·licituds no podrà excedir 6 mesos comptats a partir de la publicació de la convocatòria corresponent.  
3. Transcorregut el termini anterior sense que s'haja dictat i notificat resolució expressa, s'entendrà desestimada la sol·licitud per silenci administratiu, sense perjudici que subsistisca l'obligació legal de resoldre.  
4. Les resolucions de concessió seran motivades i determinaran, a més de l'objecte, les condicions i la finalitat de la subvenció concedida, la duració i la quantia concedida.  
5. A la resolució de concessió s'adjuntarà la designació, per la direcció del Servei Territorial de Formació per a l'Ocupació, del personal tècnic de formació que actuarà d'enllaç entre l'entitat i LABORA-Servei Valencià d'Ocupació i Formació.  
6. D'acord amb el que disposa la disposició transitòria primera de la Llei 30/2015, de 9 de setembre, per la qual regula el programa de Formació Professional per a l'Ocupació en l'àmbit laboral, les entitats beneficiàries no podran subcontractar amb terceres persones l'execució de l'activitat formativa que els siga adjudicada; no es considera subcontractació, a aquest efecte, la contractació del personal docent.  
  
7. LABORA-Servei Valencià d'Ocupació i Formació donarà compte al Consell Valencià de Formació Professional i publicarà en el Diari Oficial de la Generalitat Valenciana, d'acord amb el que preveu l'article 18 de la LGS, la relació de les entitats sol·licitants a les quals es concedeix la subvenció amb indicació de la quantitat concedida i finalitat de la subvenció.  
8. Una vegada recaiguda la resolució de concessió, l'entitat beneficiària podrà sol·licitar-ne la modificació. Aquesta modificació haurà de fonamentar-se en circumstàncies sobrevingudes durant el termini d'execució de l'activitat subvencionada que impedisquen l'execució del projecte amb les condicions inicialment establides i formalitzar-se amb caràcter immediat al seu succés i, en qualsevol cas, abans de la finalització del mencionat termini d'execució.  
Les sol·licituds de modificació se sotmetran a l'òrgan instructor i seran resoltes per l'òrgan concedent de la subvenció. En tot cas, la modificació només podrà autoritzar-se si no danya drets de terceres parts i sempre que no supose minoració de la valoració tècnica obtinguda en la sol·licitud de subvenció.  
L'òrgan concedent haurà de dictar resolució en la qual s'acceptarà o denegarà la modificació proposada en el termini d'un mes des de la data en què la sol·licitud haja tingut entrada en el registre de l'òrgan competent per a la seua tramitació. Una vegada transcorregut aquest termini sense haver-se notificat una resolució expressa, la sol·licitud podrà entendre's desestimada. Les resolucions podran retrotraure els seus efectes, com a màxim, al moment de la presentació de la sol·licitud de modificació.  
  
Article 9. Quantia de la subvenció i costos elegibles  
1. Les subvencions per als projectes T'AVALEM es calcularan per a cobrir les diferents despeses i inclouran els següents conceptes, respectant, si escau, les condicions establides pel Reglament (UE) 2021/1060, del Parlament Europeu i del Consell, de 24 de juny de 2021, pel qual s'estableixen les disposicions comunes relatives al Fons Europeu de Desenvolupament Regional, al Fons Social Europeu Plus, al Fons de Cohesió, al Fons de Transició Justa i al Fons Europeu Marítim, de Pesca i d'Aqüicultura, així com les normes financeres per a aquests fons i per al Fons d'Asil, Migració i Integració, el Fons de Seguretat Interior i l'Instrument de Suport Financer a la Gestió de Fronteres i la Política de Visats, les convocatòries determinaran les modalitats de les subvencions, o en la normativa aplicable que regule el programa finançat amb fons europeus que cofinance aquesta ajuda.  
  
A) Mòdul A. Costos salarials del personal directiu, docent i auxiliar administratiu: 3,91 - per cada participant i hora.  
B) Mòdul B. Costos de formació: 1,10 - per cada participant i hora.  
  
C) Mòdul C: Salaris de l'alumnat: el salari mínim interprofessional anualment establit, en concepte de salaris de l'alumnat/persona treballadora.  
Aquests mòduls s'actualitzaran anualment en les respectives convocatòries d'acord amb el que es preveu en la normativa que siga aplicable.  
2. El mòdul A inclou tots els costos salarials del personal directiu, docent i auxiliar administratiu que hagen sigut seleccionats i contractats per a l'execució del projecte, inclosos els originats per les quotes a càrrec de l'ocupador a la Seguretat Social per tots els conceptes, desocupació, Fons de Garantia Salarial i Formació Professional. No se subvencionaran, en cap cas, les indemnitzacions per defunció i les corresponents a trasllats, suspensions, acomiadaments, cessaments o finalització de contracte. Per al càlcul d'aquest mòdul es considera una ràtio d'una persona docent a jornada completa per cada huit participants. El servei territorial comprovarà l'assistència horària del personal inclòs en aquest mòdul mitjançant l'aplicació informàtica establida l'efecte.  
  
3. El mòdul B compensarà les despeses en mitjans didàctics no inventariables, material escolar, amortització d'equips, lloguer de maquinària i equips i costos d'auditoria, si escau, sempre que siguen inequívocament identificables amb l'activitat subvencionada i el nexe de la qual amb aquesta activitat puga demostrar-se de manera indubtable.  
4. El mòdul C inclou els costos salarials derivats dels contractes de formació en alternança que se subscriguen amb l'alumnat/persona treballadora, i se subvencionarà l'import equivalent al 100 % del salari mínim interprofessional anualment establit (el corresponent a l'any de concessió de la subvenció) inclosa la part proporcional de les dues pagues extraordinàries. Així mateix, se subvencionaran la totalitat de les quotes a càrrec de l'ocupador corresponents a la Seguretat Social, Fons de Garantia Salarial i Formació Professional establides per a aquests contractes en la seua normativa específica.  
5. Els possibles increments que es puguen produir en els referits costos salarials seran a càrrec de l'entitat beneficiària.   
6. L'import total de la subvenció calculada d'acord amb els criteris anteriors, en cap cas podrà ser de tal quantia que, aïlladament o en concurrència amb subvencions o ajudes d'altres administracions públiques o d'altres ens públics o privats, nacionals o internacionals, supere el cost del projecte.  
De conformitat amb el que preveu l'article 19.2 de la LGS, aquesta subvenció és incompatible amb la percepció d'altres subvencions, ajudes, ingressos o recursos per a la mateixa finalitat, procedents de qualssevol administracions o ens públics o privats, nacionals, de la Unió Europea o d'organismes internacionals.  
7. Les respectives convocatòries podran determinar la forma que podran revestir les subvencions i l'assistència reembossable, amb l'informe i validació previs dels documents corresponents pels òrgans competents, d'entre qualsevol de les formes previstes en l'article 53.1 del Reglament (UE) 2021/1060, del Parlament Europeu i del Consell, de 24 de juny de 2021, pel qual s'estableixen les disposicions comunes relatives al Fons Europeu de Desenvolupament Regional, al Fons Social Europeu Plus, al Fons de Cohesió, al Fons de Transició Justa i al Fons Europeu Marítim, de Pesca i d'Aqüicultura, així com les normes financeres per a aquests fons i per al Fons d'Asil, Migració i Integració, el Fons de Seguretat Interior i l'Instrument de Suport Financer a la Gestió de Fronteres i la Política de Visats, les convocatòries determinaran les modalitats de les subvencions, o en la normativa aplicable que regule el programa finançat amb fons europeus que cofinance aquesta ajuda.  
  
Article 10. Comissió de selecció  
1. La selecció de l'alumnat treballador dels projectes T'AVALEM, així com del personal de direcció, docent i auxiliar administratiu participant en aquests, serà efectuada per una comissió de selecció que es constituirà per a tal fi integrada per dues persones representants de l'entitat beneficiària, que exerciran la presidència (amb vot de qualitat) i la secretaria, i dues persones representants de les organitzacions sindicals amb representació en el Consell de Direcció de LABORA-Servei Valencià d'Ocupació i Formació. Es procurarà que la composició de la comissió de selecció s'ajuste al principi d'equilibri per raó de sexe.  
  
2. La comissió de selecció establirà els criteris per a la realització de la selecció mitjançant l'aprovació de les corresponents bases reguladores, tenint en compte els perfils previstos en els projectes, d'acord amb el que s'estableix en aquesta ordre de bases, en les convocatòries corresponents i en les instruccions que les desenvolupen. Es procurarà la major adaptabilitat de les persones seleccionades a les especialitats corresponents, considerant, si escau, la seua formació prèvia, i les particulars circumstàncies de dificultat d'aquestes.  
La comissió de selecció estendrà acta de la seua constitució, de la determinació dels criteris de selecció i del procés de selecció, segons el model normalitzat. En cas d'absència de la representació sindical, s'adjuntarà a l'acta la convocatòria remesa o la justificació de l'absència.  
  
3. L'entitat beneficiària donarà publicitat de l'acta de selecció final, a fi que les persones interessades puguen presentar davant de la comissió de selecció les al·legacions que estimen pertinents. El resultat final de la selecció podrà ser recorregut davant de l'entitat beneficiària, que emetrà resolució vist l'informe previ de la comissió de selecció.  
  
Article 11. Selecció de personal directiu, docent i auxiliar administratiu  
1. Per a la selecció del personal de direcció, docent i auxiliar administratiu participant en els projectes T'Avalem, la comissió de selecció establirà el procediment de selecció que s'ha de seguir i els criteris de baremació dels mèrits, d'acord amb el que s'estableix en aquestes bases, la corresponent convocatòria i la instrucció que la desplegue sobre les bases del procediment selectiu i barems aplicables. D'acord amb el que es preveu en la convocatòria corresponent, s'utilitzarà com a procediments per a la preselecció ofereix d'ocupació tramitada per l'Espai Labora que corresponga, convocatòria pública o ambdues.  
Per al personal docent, a més dels procediments assenyalats, podrà utilitzar-se com a procediment per a la selecció, que aquesta es realitze mitjançant la incorporació de personal que figure prèviament en les borses d'ocupació de personal expert docent, constituïdes a l'empara del Decret 220/2017, de 29 de desembre, del Consell, pel qual es regula la borsa d'ocupació temporal de personal docent i s'aproven les bases del procediment de selecció i nomenament per a la realització d'accions formatives en les quals participe LABORA Servei Valencià d'Ocupació i Formació.  
Tot això, sense perjudici de l'aplicació del que es preveu en el Reial decret 34/2008 i l'Ordre ESS/1897/2013, de 10 d'octubre que el desplega:  
- La persona responsable de la direcció del projecte haurà de disposar, almenys, de titulació universitària (es podrà exigir una titulació determinada en els llocs que ho requerisquen).  
- El personal docent haurà de disposar de la titulació prevista en el reial decret que regule el corresponent certificat de professionalitat.  
  
Per al personal docent de suport, s'exigirà com a mínim alguna de les titulacions següents:  
· Títol de Mestre o Mestra d'Educació Primària o equivalent.  
· Persona amb titulació universitària que es trobe en possessió del títol de màster que habilita per a l'exercici de les professions de professora i professor d'Educació Secundària Obligatòria, Batxillerat, Formació Professional i Ensenyaments d'Idioma, o equivalent, o amb un mínim de 300 hores de Formació Metodològica.  
· Titulació Técnica Superior de Formació Professional o equivalent i estar en possessió del certificat oficial de Formació Pedagògica i Didàctica Equivalent expedit per la conselleria competent en matèria d'educació, segons preveu l'Ordre 4/2016, d'1 de març, o amb un mínim de 300 hores de Formació Metodològica.  
- Per al personal auxiliar administratiu, s'exigirà com a requisit mínim FP I/Cicle de grau mitjà o certificat de professionalitat en l'especialitat, o haver realitzat amb aprofitament alguna acció formativa relacionada amb les especialitats, segons el fitxer d'especialitats del SEPE, de l'àrea professional d'Administració i Gestió, pertanyent a la família professional de la mateixa denominació, o graduat en Educació Secundària o graduat Escolar amb experiència en auxiliar administratiu, almenys, de 12 mesos.  
2. Siga quin siga el sistema de selecció utilitzat, se seguiran els criteris i procediments establits per LABORA-Servei Valencià d'Ocupació i Formació per a la cobertura d'ofertes d'ocupació, per la qual cosa no s'aplicarà la normativa establida per als procediments de selecció de personal de les diferents administracions públiques, encara que l'entitat promotora siga un organisme públic. En aquest últim cas, el personal seleccionat no es considerarà inclòs en les corresponents plantilles o relacions de llocs de treball, per la qual cosa no caldrà oferta d'ocupació pública prèvia.  
  
Article 12. Selecció de les persones participants  
1. L'entitat adjudicatària sol·licitarà de LABORA-Servei Valencià d'Ocupació i Formació, amb la comunicació prèvia al personal tècnic de formació que actue d'enllaç, la preselecció de les persones participants entre les persones inscrites i que figuren com a beneficiàries actives en el fitxer del Sistema Nacional de Garantia Juvenil, que, com a sistema oficial d'informació i seguiment sobre la implementació de la Garantia Juvenil a Espanya, és la llista única de demanda i el suport per a la inscripció de les persones interessades en les accions executades en el context de la Garantia juvenil.  
2. Les persones participants hauran de complir els requisits i criteris d'accés establits en el Reial decret 34/2008 i l'Ordre ESS/1897/2013, de 10 d'octubre, que el desplega. D'acord amb el que preveu l'article 105.3 de la Llei 18/2014, de 15 d'octubre, d'aprovació de mesures urgents per al creixement, la competitivitat i l'eficiència, es tindran en compte criteris com l'edat, l'experiència laboral prèvia, la permanència en la desocupació o el nivell de qualificació, i es prioritzaran aquelles persones joves que no hagen rebut prèviament atenció per part del sistema i aquells que estiguen més pròxims a complir l'edat màxima prevista en el sistema.  
3. Les persones seleccionades hauran de mantindre els requisits d'accés a la data de la seua incorporació al projecte T'Avalem. A aquest efecte, hauran de presentar una declaració responsable que indique que en el moment d'aquesta incorporació continuen complint els requisits per a tindre la condició de persona beneficiària del Sistema Nacional de Garantia Juvenil, autoritzen la comprovació d'aquesta situació i facen constar que entenen que, en el cas que no es mantinguen aquests requisits, es produiria la seua exclusió com a persona destinatària final de les ajudes.  
  
Article 13. Inici dels projectes T'Avalem  
1. En tot cas, els projectes hauran d'iniciar-se en el termini establit en la convocatòria corresponent.  
2. Abans d'iniciar l'acció formativa, l'entitat beneficiària haurà de comunicar de manera fefaent al personal tècnic de formació que actua d'enllaç, la data d'inici del projecte T'Avalem, amb indicació de l'horari, lloc d'impartició, relació nominal de participants que comencen i del personal docent, amb l'acreditació en tots dos casos que es compleixen els requisits exigits en el reial decret de certificat de professionalitat corresponent al programa formatiu que es va incloure en el projecte, i l'acreditació que disposa dels permisos necessaris per al desenvolupament d'aquest.  
3. El mateix dia d'inici del projecte, s'haurà d'informar l'alumnat treballador de les característiques del projecte i de la formació que rebrà i dels seus drets i obligacions. Aquesta informació s'haurà de facilitar obligatòriament també a l'alumnat que s'hi incorpore posteriorment.  
  
4. Des de l'inici de l'activitat, l'entitat promotora posarà en pràctica el Pla de Prevenció de Riscos Laborals, a fi d'eliminar o reduir els riscos per a la seguretat i la salut de totes les persones treballadores. Per a això, es programarà com la primera activitat del projecte donar ple coneixement a tot el personal participant dels riscos laborals que en comporta l'execució i del pla de prevenció elaborat.  
5. En el termini de 15 dies des de la data d'inici del projecte es presentarà en la direcció territorial corresponent la documentació següent:  
  
· Certificacions acreditatives i/o declaració responsable del compliment de les obligacions a les quals es refereix l'article tercer apartats j i k d'aquesta ordre, en el cas que no estiguen en vigor les ja aportades.  
  
· Memòria justificativa del compliment de la normativa vigent d'acord amb el que es preveu per la Llei de Prevenció de Riscos Laborals i l'Estatut dels Treballadors. A aquest efecte, l'entitat beneficiària haurà d'elaborar una avaluació dels llocs de treball que ocuparan les persones participants en els contractes formatius.  
· En el cas que els projectes a realitzar impliquen especialitats per a les quals haja sigut necessari un projecte bàsic d'obres o un projecte tècnic complet, l'entitat beneficiària haurà de presentar també una certificació acreditativa que les obres són dirigides pel personal competent en cada cas.  
· Els documents que s'indiquen en les resolucions aprovatòries corresponents, si escau.  
· La planificació didàctica, la programació didàctica de cada mòdul formatiu i la planificació de l'avaluació de l'aprenentatge indicada en el punt 2 de l'article 17 de l'Ordre ESS/1897/2013, de 10 d'octubre, segons el model normalitzat.  
· Model normalitzat de «declaració de la persona interessada» signat per la persona participant, una vegada emplenat el formulari informatitzat amb les dades de la persona participant, a l'efecte de recollida d'indicadors d'execució del FSE.  
  
Article 14. Control, assistència i supervisió  
1. El seguiment i la supervisió dels projectes T'Avalem estarà a càrrec, al llarg de tota l'acció formativa, de la persona tècnica d'enllaç de LABORA-Servei Valencià d'Ocupació i Formació competent en matèria de formació professional per a l'ocupació. L'entitat beneficiària facilitarà el seguiment i control del desenvolupament de les actuacions d'acord amb les instruccions que li seran notificades amb anterioritat a l'inici del curs i comunicarà les incidències que es produïsquen en el desenvolupament de l'actuació subvencionada.  
L'entitat beneficiària aportarà, d'acord amb les instruccions que li seran notificades abans de l'inici de l'acció formativa, els controls d'assistència signats per les persones participants i per les responsables del projecte, amb informes horaris del personal docent, persones participants, i en el cas que formen part del projecte, del director o directora i del personal auxiliar administratiu, així com la documentació d'avaluació de l'aprenentatge.  
2. Qualsevol modificació sobrevinguda en les condicions d'execució, com ara canvis de calendaris, horaris, professorat, etc. d'escàs nivell o abast i sense la consideració d'irregularitat descrita en el punt següent, haurà de ser comunicada, a través de la persona designada tècnic d'enllaç, a la persona titular del servei territorial corresponent competent en matèria de formació professional per a l'ocupació, la qual podrà, motivadament, no autoritzar el canvi.  
3. Amb l'informe previ de la persona titular del servei territorial corresponent, la direcció territorial competent en matèria de formació per a l'ocupació procedirà a la suspensió cautelar del desenvolupament de l'acció subvencionada quan:  
· No estiga en funcionament.  
· El personal docent o les persones participants no siguen presents en el desenvolupament de l'actuació.  
· El personal docent no responga al perfil assenyalat en el certificat de professionalitat corresponent.  
· Les persones participants estiguen dedicant-se a funcions diferents de les previstes en el projecte.  
· El material de consum o els equips/dotacions no es corresponguen amb els descrits en el projecte.  
· El nombre de participants assistents siga inferior a la meitat del nombre indicat en la resolució de concessió de la subvenció.  
· Qualsevol altra causa greu que afecte el desenvolupament de l'acció subvencionada.  
4. Les verificacions administratives i in situ, estaran a càrrec de l'organisme intermedi que establirà el procediment adequat per al seu desenvolupament i garantirà que el control, assistència i supervisió del desenvolupament dels projectes s'ajusta a les previsions legals i reglamentàries.  
5. En cas de suspensió definitiva, s'instrumentaran els mecanismes necessaris per a minimitzar les conseqüències negatives per a l'alumnat. A aquest efecte es facilitarà la continuïtat de la part formativa pendent d'impartició inclusivament en els centres propis de LABORA-Servei Valencià d'Ocupació i Formació.  
  
Article 15. Avaluació de la qualitat de la docència  
Durant la impartició del projecte T'Avalem es demanarà l'opinió de les persones participants sobre la docència que està rebent. L'entitat beneficiària facilitarà l'accés i realització de les proves oportunes al personal tècnic de formació que actue d'enllaç, i serà informada del contingut i resultat d'aquestes.  
  
Article 16. Finalització del curs i certificació de la formació  
1. L'entitat beneficiària de la subvenció haurà d'aportar una memòria en el termini de 10 dies hàbils des de la finalització del projecte davant de la direcció territorial corresponent, que inclourà un informe del progrés de l'alumnat que ha seguit el programa i una valoració general i propostes per a la seua millora. S'hi acompanyarà el justificant d'haver sol·licitat telemàticament el certificat individualitzat d'aprofitament, si escau.  
2. La formació adquirida per l'alumnat serà objecte d'acreditació, mitjançant certificat d'aprofitament, per part de LABORA-Servei Valencià d'Ocupació i Formació, amb detall d'hores, àrees o mòduls superats amb avaluació positiva.  
3. Amb la sol·licitud prèvia de la persona interessada s'emetrà el certificat de professionalitat o acreditació parcial acumulable que corresponga.  
4. Una vegada finalitzat el projecte i dins de les quatre setmanes següents a la seua finalització, l'entitat beneficiària haurà de presentar el formulari informatitzat d'indicadors de resultats immediats, degudament emplenat, que serà facilitat per LABORA-Servei Valencià d'Ocupació i Formació.  
5. Transcorreguts 6 mesos des de la finalització del projecte, l'entitat beneficiària presentarà el formulari informatitzat d'indicadors de resultats a llarg termini degudament emplenat, que serà facilitat per LABORA-Servei Valencià d'Ocupació i Formació.  
6. La falta de presentació dels documents esmentats en els dos apartats anteriors podrà ser tinguda en compte en la valoració de les posteriors convocatòries.  
  
Article 17. Bestreta, pagament i justificació de la subvenció  
1. Dins del termini establit en les respectives convocatòries, es podrà sol·licitar una bestreta de la quantia que, si escau, establisca cada convocatòria de la subvenció atorgada, que haurà de respectar en tot cas els límits legals que siguen aplicables en cada moment. Com que es tracta d'administracions públiques de caràcter territorial, d'organismes públics dependents o vinculats a aquestes i d'entitats sense ànim de lucre que desenvoluparan programes en l'àmbit de l'ocupació, el pagament anticipat no requerirà la constitució de garanties.  
2. Una vegada rebuda la documentació d'inici, entre la qual s'inclourà sol·licitud de bestreta, si escau, la Direcció General de LABORA-Servei Valencià d'Ocupació i Formació, o òrgan en què delegue, podrà transferir als ens promotors el màxim legal previst en la normativa d'aplicació, de l'import de la subvenció corresponent. Amb aquesta finalitat, les entitats beneficiàries hauran de disposar d'un compte bancari específic al qual LABORA-Servei Valencià d'Ocupació i Formació transferirà l'import total o parcial, segons siga procedent, de la subvenció concedida. El compte aportat en el document de manteniment de tercers presentat amb la sol·licitud servirà a l'objecte esmentat.  
3. El pla de control que s'aplicarà, d'acord amb el que preveu l'article 165.2.j de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, a l'efecte de comprovació de la correcta realització de l'activitat, s'instrumenta en un procediment per a l'avaluació, seguiment i control de la qualitat de la formació, pel qual el personal tècnic d'enllaç vetlarà pel correcte desenvolupament del projecte i proposarà, si escau, les mesures oportunes tendents a garantir el compliment dels objectius del projecte. A aquests efectes, realitzarà un mínim de 3 visites a cadascun dels tallers desenvolupats sobre la base d'aquesta ordre, i estendrà una acta del resultat de la visita en el model normalitzat que es facilitarà a aquest efecte.  
  
4. En el termini d'un mes, computat des de l'endemà a la finalització del projecte, es remetran els justificants dels pagaments efectuats amb especificació de l'import corresponent a cadascuna de les partides subvencionades, utilitzant per a això el programa informàtic e-SIDEC, o aquell que per a anàloga finalitat li siga indicat per LABORA-Servei Valencià d'Ocupació i Formació. Una vegada transcorregut aquest termini sense la presentació de la justificació que es relaciona a continuació, s'aplicarà el que disposa per a aquests casos l'article 70.3 del Reglament de la Llei general de subvencions, aprovat pel Reial decret 887/2006, de 21 de juliol:  
a) Despeses de personal: s'haurà de presentar el contracte, del qual es derive clarament l'objecte juntament amb la documentació justificativa següent:  
· Les nòmines del període imputat amb el rebut del personal i la transferència d'aquestes.  
· TC1 i TC2 o documents que els substituïsquen, amb detall de les despeses de Seguretat Social, la base de cotització, epígraf, tipus de contracte, tipus de cotització i quota resultant.  
· Model 111 (retencions i ingressos a compte de l'impost sobre la renda de les persones físiques) del període (mensual o trimestral) justificatiu de l'ingrés de la retenció practicada.  
· Model 190 (resum anual de retencions i ingressos a compte), aquest model 190 s'aportarà en el termini d'1 mes des de la seua presentació.  
· Escrit explicatiu en el qual es faça constar el nombre d'hores imputades pel personal formador i el cost d'aquestes.  
El cost imputable mensualment a cada acció correspondrà als conceptes següents:  
· Cost nòmina: cost salarial + prorrata pagues extres  
· Cost Seguretat Social: quota Seguretat Social empresa  
El cost imputable mensualment a cada acció es realitzarà mitjançant les fórmules següents:  
  
(cost salarial + prorrata pagues extres)   
x nre. d'hores/mes imputades a l'acció  
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  
Nre. hores/mes segons contracte o conveni  
  
Cost Seguretat Social empresa   
x nre. hores/mes imputades a l'acció  
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  
Nre. hores/mes segons contracte o conveni  
  
Es considera cost salarial, el salari base i els complements salarials que es troben fixats en el conveni col·lectiu de l'entitat o, si no n'hi ha, el que s'estableix en el segon Acord de la Federació Valenciana de Municipis i Províncies i les Organitzacions Sindicals. S'haurà d'aportar una còpia del conveni d'aplicació vigent durant el període d'execució de l'acció formativa, que continga les ressenyes del diari oficial en el qual es va publicar aquest, i l'última actualització salarial, quan siga procedent. En cas que falte el conveni col·lectiu de l'entitat o si aquesta no està adherida al Segon Acord de la Federació Valenciana de Municipis i Províncies i les Organitzacions Sindicals, s'ajustarà al que fixe el contracte de treball.  
b) Costos de formació i manteniment: la seua justificació s'efectuarà per mitjà de la presentació de factures i altres documents de valor probatori equivalent amb validesa en el tràfic jurídic mercantil o amb eficàcia administrativa.  
c) Salaris de l'alumnat/persona treballadora: caldrà ajustar-se al que estableix l'apartat a quant a la seua justificació i condicions.  
d) Tots els costos de personal s'acreditaran per mitjà de l'aplicació informàtica establida l'efecte i els comprovarà el servei territorial.  
  
e) En relació amb els apartats a), b) i c), a l'efecte d'acreditació del pagament, s'haurà de presentar el pertinent comprovant de transferència o assentament bancari, i quan siga procedent el rebut signat per la persona treballadora.  
Per a calcular els costos de personal es tindrà en compte solament el temps efectiu dedicat al projecte, incloent-hi les vacances, els dies de lliure disposició, o el temps d'assistència a cursos de formació relacionats amb el lloc de treball, sempre que el seu exercici tinga connexió amb el projecte esmentat.  
En el cas de dedicació parcial a les activitats subvencionades, les vacances i els dies de lliure disposició s'hauran d'imputar a prorrata entre el temps total treballat i el temps dedicat als projectes objecte de finançament pel FSE+ o altres programes finançats amb fons europeus.  
  
A aquest efecte, no s'han de computar les situacions amb dret a retribució en les quals no es presta servei efectiu, com les absències o les incapacitats temporals, ni les situacions recollides en l'article 37.3 del text refós de la Llei de l'Estatut dels Treballadors, aprovat pel Reial decret legislatiu 2/2015, de 23 d'octubre. En aquests casos, de l'import de les despeses de personal reembossables haurà d'excloure's també la part proporcional de les cotitzacions a la Seguretat Social que pertoque.  
  
f) Quan les entitats bancàries realitzen, a petició de l'entitat beneficiària, el pagament mitjançant remeses, s'indicarà l'import, el concepte, les dades del proveïdor (nom, cognoms i NIF) i el compte d'abonament.  
g) En el cas de les mancomunitats i altres agrupacions d'entitats amb personalitat jurídica pròpia que tinguen explícitament entre els seus fins constitutius principals el foment de l'ocupació, s'acceptaran els justificants dels membres associats que s'hagen compromés a efectuar la totalitat o part de les activitats subvencionades en nom i per compte de l'entitat beneficiària, d'acord amb el que preveu l'article 11.2 de la LGS.  
h) Quan, d'acord amb el que preveu l'article 14.2 de la Llei 39/2015, d'1 de juliol, del procediment administratiu comú de les administracions públiques, siga procedent la presentació telemàtica de la documentació relacionada en aquest article, les convocatòries podran establir mitjans o procediments per a facilitar a les entitats beneficiàries el compliment d'aquesta obligació.  
5. S'indicaran els criteris de repartiment justos, equitatius i verificables dels costos incorporats a la relació de despeses, esmentada més amunt, que haurà de contindre suficient nivell de detall perquè els corresponents justificants puguen ser considerats com a vàlids, d'acord amb la normativa comunitària aplicable.  
6. S'hauran d'aportar, si escau, els tres pressupostos que, en aplicació de l'article 31.3 de la LGS, haja d'haver sol·licitat l'entitat beneficiària.  
7. S'haurà d'aportar la identificació del subcompte d'ingressos on es comptabilitza la subvenció concedida. Relació de subcomptes de despeses utilitzades per a la gestió de la subvenció.  
En el cas d'entitats subjectes a comptabilitat pública, s'aportarà la identificació en el sistema comptable dels projectes d'ingressos i despeses pels quals s'efectua la comptabilització de la subvenció.  
8. La justificació de les despeses subvencionades, s'efectuarà d'acord amb el que preveu l'article 30 de la LGS, i d'acord amb les indicacions que LABORA-Servei Valencià d'Ocupació i Formació puga proporcionar en cada cas per a justificar que la subvenció concedida s'acomoda a les condicions imposades i a la consecució dels objectius previstos en l'acte de concessió d'aquesta. L'entitat beneficiària haurà d'aportar un informe econòmic en què fonamente que els costos màxims del projecte presentat s'ajusten al valor de mercat relacionat directament amb la modalitat i formació prevista a impartir. Aquest informe podrà ser valorat per un equip tècnic de l'òrgan instructor amb la finalitat d'apreciar motivadament si els costos aportats s'ajusten o no als valors de mercat, tal com estableix l'article 33 de la LGS.  
  
9. S'entendrà despesa subvencionable aquella que, de manera indubtable, responga a la naturalesa de l'activitat subvencionada i haja sigut efectivament pagada amb anterioritat a la finalització del període de justificació establit. En cap cas el cost d'adquisició de les despeses subvencionables podrà ser superior al valor de mercat.  
10. No es considerarà despesa subvencionable l'IVA o qualsevol altre impost indirecte, quan siga susceptible de recuperació o compensació per l'entitat beneficiària. A aquest efecte, quan en les declaracions presentades s'utilitzen regles de prorrata, es considerarà que l'entitat ha suportat efectivament com a despesa el percentatge restant de l'última declaració «Resum anual» presentada amb anterioritat a la data de justificació de la subvenció.  
11. A l'efecte del que preveu l'article 73 del Reial decret 887/2006, de 21 de juliol, pel qual s'aprova el Reglament de la Llei general de subvencions (d'ara en avant, RDLGS), haurà de constar en els justificants originals el número d'expedient, la quantia imputada i el percentatge de cofinançament comunitari, si escau. Aquesta dada s'incorporarà per l'entitat beneficiària mitjançant estampillament sobre l'original del document.  
12. No podrà realitzar-se el pagament de la subvenció mentre l'entitat beneficiària no es trobe al corrent en el compliment de les seues obligacions tributàries i davant de la Seguretat Social, a aquests efectes, d'acord amb el que preveu l'article 22.4 de l'RLGS, la presentació de la sol·licitud de subvenció comportarà l'autorització de l'entitat sol·licitant perquè l'òrgan concedent obtinga de manera directa l'acreditació de les circumstàncies previstes en els articles 18 i 19 del reglament esmentat a través de certificats telemàtics, i en aquest cas l'entitat sol·licitant no haurà d'aportar la certificació corresponent. No obstant això, l'entitat sol·licitant podrà denegar expressament aquesta autorització, la qual haurà d'aportar llavors les certificacions corresponents.  
  
Així mateix, per a poder realitzar el pagament de la subvenció, l'entitat haurà d'acreditar que no és deutora per resolució de procedència de reintegrament mitjançant la presentació d'una declaració responsable.  
13. En el termini de 3 mesos des de la presentació de la documentació justificativa de la subvenció, es dictarà la corresponent resolució de liquidació, que determinarà la procedència del reintegrament de les quantitats anticipades que no s'hagen aplicat a la finalitat per a la qual es va concedir la subvenció, així com els corresponents interessos de demora, si escau.  
  
Article 18. Rendiments financers  
D'acord amb el que preveu l'article 19.5 de la LGS, els rendiments financers que generen els fons lliurats mitjançant bestreta a les entitats beneficiàries hauran d'aplicar-se a la subvenció. En conseqüència, els ingressos derivats per aquest concepte minoraran en el seu import la quantia total a subvencionar. A aquest efecte, l'entitat haurà de presentar una declaració responsable, acompanyada dels corresponents justificants bancaris, en la qual es justifique suficientment la percepció o no de rendiments financers, així com la quantia, si escau.  
  
  
Article 19. Causes de minoració i de reintegrament de subvencions  
1. Donaran lloc a l'obligació de reintegrar, totalment o parcialment, les quantitats percebudes, així com l'exigència de l'interés de demora des de la data del pagament de la subvenció fins que s'acorde la procedència del reintegrament d'aquesta, la concurrència de qualsevol de les circumstàncies previstes en l'article 37 de la LGS.  
2. La falta de comunicació de l'inici de l'activitat en la forma i el termini previstos determinarà la pèrdua del dret al cobrament de la subvenció.  
3. En el cas d'incompliments parcials, es determinarà la quantitat a reintegrar per l'entitat beneficiària atenent el principi de proporcionalitat en funció dels costos justificats i les actuacions acreditades, de conformitat amb el que disposa el número 2 de l'article 37 de la LGS, en relació amb la lletra n), de l'apartat 3 de l'article 17 d'aquesta llei.  
  
4. La justificació insuficient de les despeses subvencionades determinarà la minoració i el reintegrament, si escau.  
5. La falsedat de les dades contingudes en el compte justificatiu de despeses, determinarà la minoració o el reintegrament corresponent, així com l'aplicació de la sanció que, si escau, corresponga.  
6. Qualsevol altre motiu que perjudique la finalitat última pel qual la subvenció haja sigut concedida.  
El règim de responsabilitat per reintegrament de les subvencions serà l'establit en la mencionada LGS i en Llei 1/2015, de la Generalitat, d'hisenda pública, del sector públic instrumental i de subvencions (d'ara en avant, LHPSPIS).  
En cas de cofinançament de la subvenció pel FSE+, i de conformitat amb el que disposa l'article 6 de la Llei general de subvencions, el termini de prescripció del reintegrament serà l'establit en l'article 3 del Reglament (CE Euratom) núm. 2988/1995, del Consell, de 18 de desembre de 1995, relatiu a la protecció dels interessos financers de les comunitats europees, que estableix que per als programes pluriennals, el termini de prescripció s'estendrà en tot cas fins al tancament definitiu del programa. A aquest efecte, l'article 2.29 del Reglament 2021/1060, del Parlament Europeu i del Consell, de 24 de juny de 2021, pel qual s'estableixen les disposicions comunes relatives al Fons Europeu de Desenvolupament Regional, al Fons Social Europeu Plus, al Fons de Cohesió, al Fons de Transició Justa i al Fons Europeu Marítim, de Pesca i d'Aqüicultura, així com les normes financeres per a aquests fons i per al Fons d'Asil, Migració i Integració, el Fons de Seguretat Interior i l'Instrument de Suport Financer a la Gestió de Fronteres i la Política de Visats, estableix que l'últim exercici comptable estarà comprés entre l'1 de juliol de 2029 i el 30 de juny de 2030, i que, conformement amb l'article 43, cada autoritat de gestió presentarà a la Comissió un informe final de rendiment del programa, com a molt tard, el 15 de febrer de 2031.  
  
Article 20. Procediment sancionador  
Si es detecta cap de les infraccions tipificades en el títol IV de la Llei 38/2003, de 17 de novembre, general de subvencions, se seguirà el procediment d'acord amb el que estableix l'article 67 d'aquesta llei i el seu reglament de desplegament, i es podrà imposar les sancions establides en la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.   
  
  
  
Disposicions addicionals  
  
Primera. Excepció d'aplicació de l'Ordre als programes finançats pel SEPE  
El que es disposa en aquesta ordre no serà aplicable als programes mixtos d'ocupació-formació que es desenvolupen a la Comunitat Valenciana, finançats a càrrec a la reserva estatal de fons que realitza el servei públic d'ocupació estatal.  
  
Segona. Normativa d'aplicació  
Aquesta ordre es dicta amb l'objecte de concretar o desplegar en l'àmbit competencial de la Comunitat Valenciana, el que es preveu en la normativa estatal de general aplicació que a continuació s'indica:  
Les subvencions corresponents als projectes T'Avalem es regularan pel que preveu aquesta ordre mentre no s'oposen al que estableix la LGS i el RDLGS. Amb caràcter supletori serà aplicable l'Ordre de 14 de novembre de 2001, que desenvolupa el Reial decret 282/1999, de 22 de febrer, pel qual s'estableix el programa de tallers d'ocupació, i estableix les bases reguladores de la concessió de subvencions públiques a aquest programa, per a tot allò no recollit en aquesta ordre.  
  
Així mateix, s'aplicaran, quant als programes d'ocupació-formació, la Llei 30/2015, de 9 de setembre, per la qual es regula el Sistema de Formació Professional per a l'Ocupació en l'àmbit laboral, i el Reial decret 694/2017, de 3 de juliol, que desplega l'anterior, i en tot allò que no estiga derogat, el Reial decret 395/2007, de 23 de març, pel qual es regula el subsistema de formació professional per a l'ocupació i l'ordre TAS/718/2008, de 7 de març, que el desplega.  
El Reial decret 34/2008 i l'Ordre ESS/1897/2013, de 10 d'octubre, que el desenvolupa;  
La Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
  
  
Disposició derogatòria única  
  
Queden derogades totes les normes d'igual o inferior rang en el que contradiguen o s'oposen al que es disposa en aquesta ordre, i en particular, l'Ordre de 24/2016, de 2 de novembre, de la Conselleria d'Economia Sostenible, Sectors Productius, Comerç i Treball per la qual s'aproven les bases reguladores dels projectes T'Avalem en desenvolupament del programa mixt d'Ocupació-Formació Garantia Juvenil.  
  
  
  
  
Disposicions finals  
  
Primera. Procediment d'increment i redistribució de crèdits  
D'acord amb el que preveu l'article 56 del RDLGS, en el cas que les corresponents convocatòries es tramiten amb caràcter anticipat, la quantia total màxima que figure en la convocatòria tindrà caràcter estimat, per la qual cosa s'hi haurà de fer constar expressament que la concessió de les subvencions queda condicionada a l'existència de crèdit adequat i suficient en el moment de la resolució de concessió. En els supòsits en què el crèdit pressupostari que resulte aprovat en la Llei de Pressupostos fora superior a la quantia inicialment estimada, l'òrgan gestor podrà decidir-ne l'aplicació o no a la convocatòria, amb la tramitació prèvia del corresponent expedient de despesa abans de la resolució, sense necessitat d'una nova convocatòria.  
Així mateix, d'acord amb el que preveu l'article 58.2 del mateix Reial decret, amb caràcter excepcional, la convocatòria podrà fixar, a més de la quantia total màxima dins dels crèdits disponibles, una quantia addicional l'aplicació de la qual a la concessió de subvencions no requerirà una nova convocatòria, sempre que es complisquen les regles previstes en el mencionat article.  
En aquelles convocatòries, en les quals, dins dels límits assenyalats en els apartats anteriors, s'haja fixat en la convocatòria una quantia addicional o s'haja atribuït caràcter estimatiu a la distribució de la quantia màxima entre diferents crèdits pressupostaris, l'òrgan concedent haurà de publicar la declaració de crèdits disponibles i la distribució definitiva, respectivament, amb caràcter previ a la resolució de concessió en els mateixos mitjans que la convocatòria, sense que aquesta publicitat implique l'obertura de termini per a presentar noves sol·licituds ni l'inici de nou còmput de termini per a emetre una resolució.  
  
Segona. Habilitació competencial  
Es faculta la Direcció General de LABORA-Servei Valencià d'Ocupació i Formació per a dictar totes instruccions i adoptar les mesures que considere oportunes per a l'execució i aplicació d'aquesta ordre quan hi concórreguen circumstàncies degudament motivades; quan les instruccions i mesures esmentades afecten una pluralitat indeterminada de persones interessades, hauran de publicar-se en el Diari Oficial de la Generalitat Valenciana (d'ara en avant, DOGV).  
D'acord amb el que es preveu en la disposició final primera, se'l faculta perquè per mitjà d'una resolució que serà publicada en el DOGV, puga, sense necessitat d'obrir un nou termini de presentació de sol·licituds, redistribuir i desafectar els crèdits inicialment previstos en la convocatòria per a un determinat exercici, i en el cas que en el pressupost d'aquest exercici existira crèdit disponible, incrementar les dotacions econòmiques per a adjudicar ajudes a altres projectes presentats a l'empara de la convocatòria i que tenint tots els requisits, inicialment no puguen ser finançats per insuficiència de crèdit. La resolució d'aquests nous projectes exigirà l'informe previ de la respectiva comissió de valoració, i la proposta de l'òrgan instructor.  
  
  
Tercera. Entrada en vigor  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.  
  
València, 15 de setembre de 2022  
  
El conseller d'Economia Sostenible,   
Sectors Productius, Comerç i Treball  
RAFAEL CLIMENT GONZÁLEZ